**Писмен отчет за дейността на**

**НЧ „Светлина – 1914“ с. Орешец за изтеклата 2021година**

Драги членове на читалище „Светлина – 1914“с. Орешец,

Всяка година в средата на месец януари ние се срещаме тук, в тази зала за да обсъдим и анализираме дейността на читалището за изтеклата 2021г. Основните цели и задачи на читалищното настоятелство, по които се ръководихме и тази година бяха:

-Да запазим и съхраним като наше богатство и култура обичаите, нравите и традициите на орешанския човек, които са се предавали и продължават да се предават от уста на уста и от поколение на поколение. Затова те намират място в работната план – програма на читалищното ръководство, която ние изготвяме всяка година. Но, бързам да отбележа, не като оправдание а за голямо наше съжаление че не всичко можа да се изпълни по нея. И за това е виновна епидемичната обстановка не само в България но и в целия свят. От всички отрасли в страната най-много тя даде отражение в отдел“ култура“ където много пъти се ограничаваха провеждането на културни мероприятия в цялата страна. За всичко това културните дейци отреагирваха по подходящ начин. Да видим сега, макар и в трудната епидемична обстановка, как ние от НЧ“Светлина-1914“ свършихме през изминалата година.

Месеците януари и февруари бяха мъртви месеци поради епидемията. Дори общото събрание беше отложено с два месеца, проведе се на 16.03.2021г. За денят на лозаря ръководството бе решило да се направи ритуала на лозята и курбан, който да си вземат за в къщи, но уви. Обилният снеговалеж около 10-14февруари, ограничи нашето мероприятие, но ритуала бе проведен в домашна обстановка от секретаря Сийка Ставрева, под мерака на нейните две внучки Габриела Генадиева и Юлия Каменова. Облечени в народни носии, с менче в ръка, с венче на главите, на фона на народна музика секретаря подряза къщните лози – за берекет и богата реколта.

Месец март започва с празниците „Ден на самодееца“ и „Ден на жената“, празници изпълнени със съдържание и радостни вълнения. Жените присъстващи на двата празника които бяха обединени, бяха поздравени най-сърдечно за вложеният им труд през годините и възнаградени с мартеница за здраве и цвете. Пожелахме си здраве, дълголетие и всичко най-хубаво.

По поръчение на Общинското ръководство се започна подготовка за Общинския фестивал „Тракийска шевица“, и тъй като ограниченията във връзка с епидемията не бяха отпаднали, фестивалът трябваше да се проведе онлайн. Всяка самодейна група трябваше да се подготви в особена среда и се види работата на самодейците. С направен запис и запечатан на диск, винаги ще помним този фестивал-на всяка самодейка бе направен по един подарък-диск. Тук ще изкажа благодарност на секретаря Сийка Ставрева и Петя Костадинова, за правенето на записа и запечатването на диск.

Активната фестивална дейност на певческата група започна през м. Май когато получихме покана за участие във ФФ“ Еврофолк-Жива вода“- гр. Хисар. Много усилия се хвърлиха тук-групата се подготви много добре, соловите изпълнители-също. Като индивидуални изпълнители се включиха Недялка Петкова, Габриела Генадиева и Юлия Каменова. Завърнахме се със сребърни и бронзови медали, с много впечатления и радостни вълнения от гр. Хисар. На връщане от гр. Хисар групата посети манастира „Свети Атанасий“ единственият женски манастир. Присъстващите се запознаха с историческите факти на манастира, разгледахме и красивия двор.

Тази година ръководството на читалището реши да бъде възстановен по стар орешенски обичай ритуала по откриване на жътвата. За голяма наша изненада това се посрещна с интерес и голямо вълнение от хората занимаващи се с отглеждане на жито и ечемик. Макар и закъснели житните класове бяха пълни, отрупани със зърно. Интерес проявиха към този ритуал не читалищните членове. Похвална е активната дейност на Милена Миткова и Петя Костадинова, които по своя инициатива включиха и техните малки деца, облечени в народни носии и с интерес гледаха дядо Панайот, който правеше първия житен сноп. Така се даде старт на жътвената кампания в селото. Накрая домакините почерпиха с домашна пита, кекс и питиета.

Месец юли беше много натоварен за групата, защото освен ритуала за жътвата групата взе участие в два фестивала.

1. ФФ /16.07/ гр. Свиленград , където се включи и Христина Иванова
2. На 21.07.2021г. групата Орешански баби се представи блестящо на ФФ “На сусама“, където е удостоена със златен медал, а Недялка Петкова получи сребърен медал. С този незабравим момент певческата дейност на самодейната група бе приключена, защото заради епидемията ФФ “На хармана“ бе отложен.

Като мероприятие през м .Август можем да отбележим участието на групата самодейци участието на големия християнски празник „Богородица“. Желателно е занапред повече членове да се включват.

Активната ни дейност завършва с честване „Денят на християнското семейство“. Под открито небе, под красотите на моминския язовир и прекрасните слънчеви лъчи, ние си прекарахме много добре.

Скъпи членове на читалището,

Това е в общи линии дейността ни за 2021г. Има много неизпълнени мероприятия, но не е по наша вина. Друг въпрос който искам да повдигна е за дарителската кампания, подета още през 2020г.Все още се намират хора които да даряват книги на читалището. Това са Яна Демирева и от читалище гр. Харманли. Имаме на лице и книжен фонд, който отговаря да имаме и библиотекар. Затова за в бъдеще ръководството предлага да се съчетаят двата щата-секретар-библиотекар, за да може книжния фонд да се раздвижи, пък и желанието да се четат книги. Но това оставяме на новото ръководство.

Друго на което искам да се обърне внимание е следното: До скоро имаше клуб на жената. В момента той е затворен, понеже жената която го отваряше е в Гърция. Още по време на бившата кметица Величка Митева ключа беше оставен на секретаря-Сийка Ставрева. Когато се направи ремонта на читалището за да се пази чисто, защото идват внезапни проверки от града, решихме ние ръководството, да сложим там дървената печка и зимния сезон там да се събираме и провеждаме мероприятия. Така и стана. Бяхме решили наесен да се почисти стаята като се изхвърлят антиките и се промени видът и. Но разочарование имаше когато разбрахме че Румяна е взела ключа и го е предала на кметския наместник.

Затова - предлагаме да се възобнови работата на женския клуб, да се избере човек който да отговаря за него, да е млад, амбициозен и разбира се това стане с желанието на кмета на селото.

 Няколко думи да кажа и за дейността на ръководството. Всички с обединени сили се стремяхме да работим без да жалим сили и енергия. Без хонорари и без заплати, макар че секретаря има право на това. Работихме всички за благото на селото, като съхраняваме нашия бит. Но това не се разбира от много хора и се тълкува погрешно.

Като препоръка към новото ръководство – да работи в по тесни връзки с кметството и повече членове на читалището да се включват в масови мероприятия , организирани от читалището.

Апелирам към младите хора от селото – нека станат членове на читалището и заживеят активен и полезен за селото живот, защото пандемията ще свърши и всичко ще тръгне по нормалному.

 Бъдете здрави и добри!

Дата: От ръководството :

14.01.2022г

с. Орешец

общ. Харманли